शाहपुरा। चांदपोल के दो भाईयों की रविवार दोपहर शाहपुरा (भीलवाड़ा) के पिवणिया तालाब में स्नान करते समय डूबने से मौत हो गई। दोनों भाई शादी समारोह में शिरकत करने गए थे। विधायक महावीर जीनगर व एसडीओ बजरंगलाल वर्मा ने मृतकों के परिजनों को 50-50 हजार रुपए की आर्थिक सहायता देने की घोषणा की है।
बांडी मोहल्ला में बरकत बानू के पुत्र की शादी में शामिल होने के लिए दो दिन पूर्व चांदपोल, जयपुर निवासी जाकिर हुसैन रंगरेज सपरिवार शाहपुरा गए थे। शनिवार को शादी समारोह संपन्न होने के बाद रिश्तेदार जा रहे थे। जाकिर के दो पुत्र दानिश (8), दिलशाद (6) तालाब पर नहाने चले गए।
नहाते समय दिलशाद डूबने लगा तो दानिश बचाने का प्रयास करने लगा। इस दौरान दोनों डूब गए। तालाब में मौजूद अन्य लोगों ने उन्हें निकालने का प्रयास किया, लेकिन तब तक उनकी मौत हो गई। शवों को शाहपुरा पुलिस के सहयोग से सैटेलाइट चिकित्सालय की मोर्चरी में पहुंचाया गया।
हादसे की सूचना पर वहां काफी तादाद में लोग जमा हो गए। सूचना पर विधायक महावीर जीनगर, एसडीएम बजरंगलाल वर्मा व सीआई पन्नालाल जांगिड़ सहित कई जनप्रतिनिधि चिकित्सालय पहुंचे।
विधायक व एसडीएम ने मामले के संबंध में कलेक्टर से वार्ता करने के बाद दोनो मृतकों के परिजनों को 50-50 हजार रुपए की आर्थिक सहायता मुख्यमंत्री सहायता कोष से देने की घोषणा की।
शादी की खुशियां हुईं काफूर
बांडी मोहल्ला में तालाब में डूबने से दो बच्चों की मौत के बाद वहां शादी की खुशियां काफूर हो गईं। गमगीन माहौल के कारण वहां हादसे में मारे दोनों बालकों के परिजनों को सांत्वना देने वालों का तांता लगा रहा। बाद में शवों को दो वैन में जयपुर रवाना किया गया।
hin_Deva hin_Deva hin_Deva hin_Deva hin_Deva hin_Deva hin_Deva